b'\n_START_ARTICLE_\nJanez Nepomuk Primic\n_START_SECTION_\n\xc5\xbdivljenje\n_START_PARAGRAPH_\nRojen je bil v kme\xc4\x8dki dru\xc5\xbeini. Normalko je obiskoval v Ljubljani, nato pa med letoma 1800 in 1807 kon\xc4\x8dal gimnazijo in dva letnika filozofije na liceju. Proti materini \xc5\xbeelji, da bi se odlo\xc4\x8dil za \xc5\xa1tudij bogoslovja, je za\xc4\x8del \xc5\xa1tudij prava v Gradcu. Gradec je postal tako za nekaj let njegov drugi dom. Bil je nadarjen \xc5\xa1tudent, vendar so bila \xc5\xbee v mladih letih opazna njegova nagnjenja k depresivnosti. Med \xc5\xa1tudijem se je seznanil s spisi Valentina Vodnika in Jerneja Kopitarja, ki so ga navdu\xc5\xa1ili za prerodno delo in imeli velik vpliv na njegov intelektualni razvoj in na navdu\xc5\xa1enje za slovenstvo. Vendar je Kopitar, ki mu ni bil naklonjen, njegovo dejavnost oviral. Leta 1810 je Primic ustanovil Slovensko dru\xc5\xa1tvo (Societas slovenica) in dal pobudo za ustanovitev stolice slovenskega jezika na gra\xc5\xa1kem liceju (1811), na katerem je pou\xc4\x8deval do leta 1813. V istem letu je du\xc5\xa1evno zbolel; neozdravljivo bolan je do smrti \xc5\xbeivel ve\xc4\x8dji del v rojstnem kraju._NEWLINE_Po doslej znanih podatkih je prvi zapisal besedo Slovenija in sicer v pismu Valentinu Vodniku 13. novembra 1810.\n_START_SECTION_\nKorespondenca\n_START_PARAGRAPH_\nObstoj korespondence med Kopitarjem in Primicem je izpri\xc4\x8dan v Kopitarjevem pismu Zoisu 11. oktobra 1809. Primi\xc4\x8devo pismo Vodniku 3. septembra 1808 ima poseben preporodni pomen, saj je to prvo Primi\xc4\x8devo pismo v sloven\xc5\xa1\xc4\x8dini. Najbr\xc5\xbe mu je tudi Vodnik odgovoril po slovensko. Na Dunaju je imel Primic \xc5\xbee v prvem letu svojega \xc5\xa1tudija zaupnika, ki mu je sporo\xc4\x8dil mnenje dunajskega cenzorja o Vodnikovi zgodovini. Ni jasno, kdo je bil zaupnik, zelo verjetno pa je bil to Lenz in ne Jakob Zupan ali Jernej Kopitar, ker ga takrat \xc5\xa1e ni bilo na Dunaju. Da je Primic Kopitarja, ki je bil Zoisov tajnik, poznal iz Ljubljane, vemo iz njegovega pisma Vodniku, v katerem Kopitarja pozdravlja.'